KA NUN I TAN KA PE – Titi Khawchang\nKA NUN I TAN KA PE\nGermany rama Dusseldorf khuah chuan, Art Gallery pakhatah Sternberg-a painting, ‘Ecce Homo’ chu an tar a. Juda Mipui leh pilata hmaa hling lukhum Khuma Lal Isua dinglai lem a ni. Chu lemziak mawngah chuan, “He’ng hi I tan ka tuar a, kan tan engnge I tuar ve le?” tih hi a inziak a!\nEcce Homo hi Christian Art-a painting lar tak a ni a. Hrad Strenberg-a ni lo pawh, mi dang tam takin an ziak bawk a. Pilata thusawi, “Enteh u! Mihringa hi” tihna mai a ni. Latin Vulgate Johana 19:5 kha behchhanah an hmang thin a ni.\nRev. William Henry Havergal-a fanu, Frances Havergal chu Dusseldorf khuaah hian lehkha zirin a awm a. Anmahni tak chu England ram mi an ni. Nikhat chu, Art Gallery chu an tlawh a. Ngunthlak taka ‘Ecce Homo’ lem ziak chu a en hnuin, pen leh lehkhapuan a la a. ‘Ka Nun I tan ka pe’ tih hla tun hnua kan hriat lar tak, a hla thu a ziak ta a. Ngaihven loin, a dahtha mai a. Hemi kum hi 1859 a ni.\nAnmahni khua, Astley, Worcestershire, England-a a haw leh hnuin, a hla thu lo ziah nawk nawk tawh chu a hmu chhuak leh a. Poetry nawi tak, mi hmuha pholan tlak niin a hre ta lo a. A nuai hlawm a, meiah chuan a vawm luh a tum a. A inngaihtuah vang vang a. A lo nuai hlawm taw hang ang chuan, a ak tha leh ta zawk a. Chumi hnuah, a thian tha tak Pitart pakhat tlawhin a kal a. Ani chuan, a dan pangaiin Amah chhandamtu Lal Isua chungchangte chu a lo sawi leh a. Chu a hla thu lo izah tawh, a chhuan loh em em mai chu a chhiar chhuah sak a, ani lah chuan tha a lo ti em em mai a. A ziak chhuah tha leh ta hial a. A haw hnuin a pa hnenah a hmuh tir a. A pa chuan a thluk a lo sisam sak a. Kristian Hlabu 449-na thluk khatna hi a lo ni ta a ni. Apa pawh hi, Poet lar leh Rimawi lam thiam tak a ni tel ve bawk.\nA hnulamah phei chuan mi dang pawhin a thluk an siam ta zel a ni. A thluk hrang hrang zingah chuan, American Musician ropui PP Bliss-a siam chu a lar ta ber a ni. PP Bliss-a hi Kristian Hlabuah pawh a hla phuah leh a thluk siam hmuh tur a awm nual. KHB no 52 na, “Ka Tlantu Fakin ka zai ang” tih hi a hla phuah hnuhnung ber a ni a, a thluk pawh a siam hman lo a, a thihsan ta a. James Mc Granahan-an a thluk hi a siam a ni.\nKHB 449-naah dah a ni a. Thluk hnih dah a ni, Zotawnga lettu hi Zosapthara a ni.\nDecember ni 14, 1836 khan a piang a. Hla phuah leh Rimawi lama pianpui talent nei tha tak a ni a. Lehkha a zir sangin, amah a ril bawk a. Linguistics leh Music lamah thuk takin a zir a. Mi zirsang leh mi thiamsang tak a ni chung, Pathianah a innghat tlat a, a chapo ngai lo. Hla a phuah dawn reng reng pawhin, tlartinah a tawngtai hnan ziah thin a ni.\nKHB-ah hian a hla dang, Nunna hi Lalpa ka pe tih pawh a chuang a. KHB no 451-na hi. Thluk thum a awm a. Thluk khatna hi Composer ropui Wolfgang Mozart-a a siam a ni nghe nghe. Classical Era-a composer ropui Mozart-a hi, a dam reilo a, kum 35 chauh a dam a, Rimawi chi 600 vel zet a phuah hman thung a ni. A tuipui mi chuan, a kutchhuakte zingah hian, Requiem, The magic flute, Symphony no 40 leh Piano Sonanat no 11 te hi chu kan hre ve awm e.\nHavergal-I hi Pathian tan a inserh thiang hlim tlat a, thlarau kaihhruaiin a damchhung zawng a nung a, kum 43 mi chauh niin 1879 khan Ama tana tuartu hnena chawl kumkhua turin a kal ta a ni.\nPosted on March 26, 2018 Author F VanlalrochanaCategories Hla & A Phuahtu\n2 thoughts on “KA NUN I TAN KA PE”\nThuziak tawite vanga hla țha tak lo pianchhuah hi mak deuh chu a ni ka ti.. Thu hi chuan thil a ti thei teh e.. A ngaihnawm leh pek..\nPathian mi te, Pathian mi vaklo te pawh, in ngaitlâwm tak te’n a, Hla ropui tak an lo phuahchhuak a, a chepa-kai țâng a han hriat meuh chu, a hlu in, a tih chi khawpmai\nPrevious Previous post: 2018-19 MIZORAM BUDGET\nNext Next post: DIMAPUR LAM